《褒忠祠祀礼成代直指萧公作》
明代·胡应麟

一夜并州赤龙起，浩荡风尘播疆宇。捲甲朝降十万师，夕悬烽照三千里。

真主初还建业东，储君却下金陵宫。群臣骈首甘就戮，至今正气吞长虹。

忆昔齐黄在帷幄，首絷亲王入京洛。书生坐失应变机，遂使貔貅暗沙漠。

同时抗节练与陈，壮怀凛凛雄三军。伟哉正学十族死，精贯日月开浮云。

全师仅见南阳铁，独守危城破坚甲。暴昭姚善两激昂，视死如归徇鈇钺。

皇皇周子百鍊钢，题诗自缢太学堂。景清枉效渐离术，势孤不得抽鱼肠。

纷纷义士难悉数，力挽颓波示今古。投河直欲拒成汤，扣马宁辞谏周武。

大厦难将一木支，江城白昼飞旌旗。鄗南正位大统集，剑阁巡行天命移。

沉吟往事空愤切，耿耿英魂岂终灭。四海同悲东市刑，旷代犹瞻首阳烈。

百年祀典何寥寥，明良继起登熙朝。首录忠诚建祠宇，天书五色垂丹霄。

峨峨遗像表忠赤，报礼殷勤慰悽恻。西日含窗鸟自过，北风吹树声犹急。

阴虫夜促霜露零，群公恍惚来精灵。九原遗恨岂堪说，天空月落秋冥冥。

我行睹此重太息，后世谁传董狐笔。海滨义士何足论，洛邑顽民真再出。

英英壮气摩乾坤，流光竹帛垂丹青。千秋万代鉴往辙，君臣大义如日星，于戏君臣大义如日星。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。